Strechu môže dopĺňať štít. Podľa tvaru sa rozoznáva strecha cibuľová, dlátová, helmicová, ihlanová, kútová, kužeľová, manzardová, polvalbová, pultová, sedlová, segmentová, stanová, valbová, štvrťvalbová, zvonovitá. Na ľudových stavbách sa uplatňuje valbová, prípadne polvalbová strecha a sedlová strecha so štítom, niekedy s výzorníkom, podlomenicou, polkružím, kolíkom a koníkmi. Na menších stavbách sa vyskytuje pultová strecha (napr. prístrešky), alebo ihlanová a stanová (studne). Ako krytina sa na sedlových strechách používal šindeľ a trstina, na valbových slama, neskôr sa rozšírila škridla, plech, azbestocementová krytina. Súčasťou strechy môžu byť koníky. Prečnievajúca strecha nad podstenou sa nazýva odkvap. Strecha býva opatrená odkvapovou sústavou.
druh konštrukcie uzatvárajúcej hornú časť stavby, ktorá pozostáva z krovu, ako nosnej časti a z plášťa, t. j. nesenej časti, vytvoreného latovaním, debnením, krytinou
Veľasová-Szerdová, Ľ. – Kapišinská, V. et al.: Terminologický slovník. Bratislava: Pamiatkový úrad Slovenskej republiky 2023.